Lav et referat af nedenstående tekst:

Tekst:
De allerførste af 640 12,5 kvadratmeter store solfangere blev tirsdag formiddag løftet på plads. En stor dag for driftslederen på det lille Strandby Varmeværk. - Det her er virkelig en stor drøm, som er ved at gå i opfyldelse. Jeg nyder den her dag, siger driftsleder Flemming Sørensen til TV2/NORD. Mens rigtig mange varmeværker har skruet priserne voldsomt i vejret - på grund af store prisstigninger på olie og gas -, så har de i Strandby investeret i et 20 millioner kroner dyrt kæmpestort solfangeranlæg, der leverer varme, når solen skinner, mens en ny såkaldt absorptionskøler skal nedkøle røggasserne så nyttevirkningen på motor og kedel inde på værket bliver forøget. - Det er jo et nyt skridt med helt nye teknikker. Strandby er det første sted i verden, hvor det bliver afprøvet, siger Ebbe Münster, civilingeniør fra PlanEnergi i Skørping, som har været med i den rådgivende fase. Det ny solfangeranlæg kommer til at brede sig over hele 2,5 hektar, og i sommerhalvåret kan det næsten dække hele forbruget i de 850 husstande, der får varme fra Strandby Varmeværk. Med det ny solfangeranlæg kommer forbrugerne ikke umiddelbart til at mærke den store forskel på varmeregningen. - Når værkerne omkring os sætter priserne op med 30-35 procent, og vi beholder prisen uændret, så kan man jo næsten sige at vi sætter prisen ned i forhold til de andre, siger Flemming Sørensen. Solfangeranlægget bliver taget i brug sidst i oktober.

Referat:
Strandby Varmeværk nord for Frederikshavn begyndte i dag på opsætningen af verdens største solfangeranlæg af sin slags. Det sker i en tid, hvor gas- og oliepriserne er på himmelflugt. Derfor satsningen på vedvarende energi